Diversi uffiċjali responsabbli mill-port ta' Beirut fil-Libanu jinsabu arrestati f'darhom hekk kif għaddejja investigazzjoni dwar l-isplużjoni kbira li seħħet jumejn ilu. L-għadd tal-mejta kawża tal-isplużjoni tela' għal 135 persuna waqt li aktar minn 4,000 indarbu. Il-pajjiż jinsab fi stat ta' emerġenza li mistenni jtul ġimgħatejn. Il-President Michel Aoun qal li l-isplużjoni kienet ikkawżata minn 2,750 tunnellata ta' kimika li kienet maħżuna b'mod li ma kienx sikur. Il-kap tad-dwana qal li l-aġenzija immexxija minnu kienet talbet biex din il-kimika titneħħa iżda din waqgħet fuq widnejn torox.